**ข่าวประชาสัมพันธ์**

**26 กันยายน 2567**

# บสย. เร่งเยียวยา SMEs ประสบภัยน้ำท่วม กลับมาพลิกฟื้นธุรกิจ

# เพิ่มมาตรการช่วยลูกหนี้ บสย. ขยายเวลาพักหนี้เป็น 6 งวด

จากสถานการณ์อุทกภัยที่เกิดขึ้น ซึ่งสร้างผลกระทบต่อประชาชน และกิจการร้านค้า ผู้ประกอบการ เป็นจำนวนมาก บสย. เดินหน้าให้ความช่วยเหลืออย่างต่อเนื่อง ด้วยการลงพื้นที่สำรวจความเสียหาย พร้อมส่งมอบถุงยังชีพ เพื่อบรรเทาความเดือดร้อนแก่ผู้ประสบภัย รวมถึงออกมาตรการเมื่อวันที่ 28 สิงหาคม 2567 ช่วยเหลือลูกค้าและลูกหนี้ บสย. โดยพักชำระค่าธรรมเนียม 6 เดือนสำหรับลูกค้า และพักชำระค่างวดจ่ายหนี้ 3 งวดสำหรับลูกหนี้ที่ได้รับผลกระทบ

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า จากการลงพื้นที่ของ บสย. สำนักงานเขตต่างๆ ทั่วประเทศ เพื่อให้ความช่วยเหลือผู้ประกอบการ SMEs อย่างต่อเนื่อง พบว่า มีสถานประกอบการ กิจการ ร้านค้าจำนวนมากได้รับความเสียหาย ซึ่งอาจส่งผลต่อสภาพคล่องทางการเงินของผู้ประกอบการ SMEs

ล่าสุด บสย. ได้ขยายมาตรการช่วยเหลือลูกหนี้เพิ่มเติม เพื่อบรรเทาความเดือดร้อนให้แก่ลูกหนี้ของ บสย. ที่ได้รับผลกระทบจากอุทกภัยปี 2567 (ในเขตพื้นที่ 36 จังหวัด ตามประกาศของ กรมป้องกันและบรรเทาสาธารณภัย (ปภ.) ณ วันที่ 26 กันยายน 2567 หรือที่ ปภ. ได้มีการประกาศเพิ่มเติม) โดยขยายเวลาพักชำระค่างวดจ่ายหนี้เป็น 6 เดือน (จากเดิม 3 เดือน) พร้อมขยายระยะเวลารับคำขอตั้งแต่วันที่ได้รับการอนุมัติ ถึง 31 ตุลาคม 2567 (จากเดิมถึงวันที่ 30 กันยายน 2567) สำหรับ SMEs ลูกหนี้ บสย. ที่อยู่ในระหว่างผ่อนชำระตามแผนปรับโครงสร้างหนี้ และไม่ผิดนัดชำระหนี้ เพื่อให้ความช่วยเหลือไปถึงลูกหนี้ บสย. อย่างครอบคลุมมากที่สุด

พร้อมกันนี้ บสย. ยังได้เฝ้าติดตามสถานการณ์และผลกระทบอย่างใกล้ชิดในพื้นที่จังหวัดอื่นๆ ที่มีแนวโน้มเป็นพื้นที่ประสบภัย พร้อมมอบหมายให้สำนักงานเขต บสย. ทั่วประเทศเร่งสำรวจตรวจสอบและสื่อสารประชาสัมพันธ์มาตรการช่วยเหลือดังกล่าว ตลอดจนระดมทีมงานลงพื้นที่เพื่อให้ความช่วยเหลืออื่นๆเพิ่มเติม นอกจากนี้ ยังได้ส่งทีมงานศูนย์ที่ปรึกษาทางการเงินของสำนักงานเขต บสย. ทั่วประเทศ ลงพื้นที่ให้คำปรึกษาแก่ผู้ประกอบการ SMEs ที่ได้รับผลกระทบจากอุทกภัย เพื่อให้คำแนะนำในการพลิกฟื้นธุรกิจหลังน้ำลดอีกด้วย

สำหรับผู้ประกอบการ SMEs ลูกหนี้ บสย. ที่อยู่ในพื้นที่ประสบอุทกภัยตามประกาศดังกล่าว สามารถปรึกษาหรือสอบถามข้อมูลเพิ่มเติมและรายละเอียดการเข้าร่วมมาตรการ ได้ที่สำนักงานเขตในพื้นที่ หรือ ช่องทาง LINE OA TCG First: @tcgfirst และ บสย. Call Center โทร. 02-890-9999

นอกจากนี้ เพื่อให้ความช่วยเหลือลูกหนี้ บสย. สามารถผ่านพ้นวิกฤตในช่วงเวลานี้ และสามารถกลับมาเดินหน้าต่อได้อีกครั้ง ปัจจุบัน บสย. ยังมีมาตรการช่วยเหลือลูกหนี้ ในโครงการ “บสย. พร้อมช่วย” ร่วม ลด ปลด หนี้ แก้หนี้ยั่งยืน โดยการปรับโครงสร้างหนี้ ด้วยมาตรการ 3 สี ม่วง เหลือง เขียว ที่ บสย. พัฒนาขึ้น เพื่อช่วยลูกหนี้ บสย. ให้กลับมาเป็นลูกหนี้ปกติได้ โดยสามารถลงทะเบียนเข้าร่วมโครงการได้ที่ ช่องทาง LINE OA TCG First: @tcgfirst หรือสอบถามเพิ่มเติมที่ บสย. Call Center โทร. 02-890-9999

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*